Windows 10 推出至今已經近 5 個月，到底市場佔有率有幾多呢？網站 Winbeta 就指收到消息，話全球 Windows 10 裝置數目已經超過 2 億部，比 10 月時官方公布的 1 億 1 千萬部再多足足 9 千萬，認真誇張。回一回帶，想當年 Windows 8 於 2014 年推出後，需時近兩年，裝置數目先達到 2 億；至於 Windows 7 就於 2009 年推出後約 6 個月，裝置數量達 1 億。
根據網站 NetMarketShare 11 月的桌上電腦操作系統市場佔有率統計數據，Windows 10 的市佔率已經達 9%，只落後 Windows 8.1（11.15%）少少，不過同雄霸市場 56.11% 的Windows 7，仍然有一大段距離。之但係，Mac OS X 10.10 同 10.11 的市佔率，分別只有 2.45% 同 2.66%，加埋都係少過 Windows 10。Windows 10 有得免費升級，加上介面夠實用，自然吸引到更多用戶安心使用啦。